作者:張柬之
標題:出塞
內容:俠客重恩光，驄馬飾金裝。瞥聞傳羽檄，馳突救邊荒。歙野山川動，囂天旌旆揚。吳鉤明似月，楚劍利如霜。電斷沖胡塞，風飛出洛陽。轉戰磨笄俗，橫行戴鬥鄉。手擒郅支長，面縛谷蠡王。將軍佔太白，小婦怨流黃。騕褭青絲騎，娉婷紅粉妝。三春鶯度曲，八月雁成行。誰堪坐愁思，羅袖拂空床。